Daxlsizlik huquqlari nima uchun muhim?
AQSh Davlat kotibi Mayk Pompeo inson huquqlarini ta'minlashning ahamiyatiga izoh berdi.
AQSh bosh diplomati bir guruh olimlar va faollarga mamlakatning tamal toshi bo’lgan tamoyillar va 1948-yilda qabul qilingan Inson huquqlari umumjahon deklaratsiyasi asosida tavsiyalar tayyorlash vazifasini yuklagan edi. Daxlsiz huquqlar bo’yicha komissiya yaqinda o’z hisobotini taqdim etdi. Taqdimot marosimida so’zlar ekan, Mayk Pompeo AQSh daxlsiz huquqlar asosiga qurilgani va bu tamoyilsiz inson huquqlari himoyasi va tashviqoti bo’yicha amalga oshirilayotgan hukumat siyosati samara bermasligiga urg’u berdi: “Davlatimiz asoschilari daxlsiz huquqlarni kashf qilgan emas. Biroq Mustaqillik deklaratsiyasida insonlar “teng yaratilgan”i va “daxlsiz huquqlar odamga uning yaratuvchisi tomonidan in’om etilgan”ini qayd etgan. Yashash, erkinlik va baxt uchun intilish ana shu uzviy huquqlardandir”. Pompeoning ta’kidlashicha, ana shu ajralmas huquqlar ichida “mulkka egalik va e’tiqod erkinligi eng muhim ahamiyatga ega”. “O’z mehnati mevasini totmagan shaxs baxtiyor bo’la olmaydi. E’tiqod erkinligi ta’minlanmagan jamiyat o’z legitimligi va ma’naviy fazilatlarini boy beradi”, - dedi davlat kotibi. Daxlsiz huquqlar biz amerikaliklar uchun bebaho ne’mat va ana shu qadriyatlar mamlakat tashqi siyosatida ham o’z aksini topishi kerak, deya ta’kidladi Pompeo. “Mamlakatimizga asos solgan ajdodlarimiz singari inson huquqlarining uzviy, daxlsiz va barcha uchun umumiy ekaniga ishonsak, ana shu tamoyillarni himoya qilish har bir diplomatik missiyaning asosini tashkil etishi kerak”, - dedi Pompeo. Amerikaning daxlsiz huquqlar ustuvorligini ta’minlash borasidagi izchil siyosati dunyo bo’ylab o’z ozodligi uchun kurashayotgan xalqlar uchun mayoq vazifasini o’tab kelgan. Xususan, sovet davrida siyosiy mahbus sanalgan Natan Sharanskiy uchun ham. Qamoq jazosini o’tar ekan, Prezident Ronald Reyganning “Zulm imperiyasi” nomli nutqi haqida eshitgan Sharanskiy yuragida umid uchqunlari paydo bo’lgani haqida hikoya qilgan. “Aminmanki, xalqimiz va butun insoniyat ozodligi yo’lida daxlsiz huquqlarga to’g’ri va yetarli baho berishda davom etsak, Amerika yulduzi samo bo’ylab porlayveradi”, - dedi Pompeo.